“จีน” สั่งปิดบริษัทในเซี่ยงไฮ้ยาวถึง 9 ก.พ. สกัดเชื้อไวรัส “โคโรนา” ลุกลาม
“จีน” สั่งปิดบริษัทรัฐ-เอกชนในเซี่ยงไฮ้ยาวถึง 9 ก.พ. พร้อมขยายวันหยุดตรุษจีนถึง 2 ก.พ. สกัดการแพร่ระบาดเชื้อไวรัส “โคโรนา” 
“จีน” สั่งปิดบริษัทรัฐ-เอกชนในเซี่ยงไฮ้ยาวถึง 9 ก.พ. พร้อมขยายวันหยุดตรุษจีนถึง 2 ก.พ. สกัดการแพร่ระบาดเชื้อไวรัส “โคโรนา”
27 ม.ค. 2563

ผู้สื่อข่าวรายงานว่า รัฐบาลเซี่ยงไฮ้ได้สั่งการบริษัทต่างๆในเซี่ยงไฮ้ ปิดทำการไปจนถึงวันที่ 9 ก.พ.63 โดยประกาศดังกล่าวมีผลบังคับใช้ทั้งกับบริษัทของรัฐบาลและเอกชน แต่ไม่บังคับใช้กับบริษัทที่ดำเนินการด้านสาธารณูปโภคและบริษัทบางประเภท เช่น บริษัทอุปกรณ์ทางการแพทย์ และบริษัทยา
นอกจากนั้น รัฐบาลจีนยังได้ประกาศขยายวันหยุดเนื่องในเทศกาลตรุษจีนออกไปจนถึงวันที่ 2 ก.พ. จากเดิมที่วันหยุดเทศกาลตรุษจีนมีกำหนดสิ้นสุด ณ วันที่ 30 ม.ค. ซึ่งการตัดสินใจดังกล่าวเป็นหนึ่งในมาตรการป้องกันการแพร่ระบาดของไวรัสโคโรนาสายพันธุ์ใหม่
ทั้งนี้ จำนวนผู้เสียชีวิตจากไวรัสโคโรนาสายพันธุ์ใหม่ในมณฑลหูเป่ย ซึ่งรวมถึงเมืองอู่ฮั่น เพิ่มขึ้นจาก 56 ราย เป็น 76 รายเพียงชั่วข้ามคืน และมีผู้เสียชีวิตในเมืองอื่นของจีนอีก 4 ราย ขณะที่จำนวนผู้ติดเชื้อโดยรวมที่ได้รับการยืนยันในจีนเพิ่มขึ้นประมาณ 30% แตะที่ 2,744 ราย โดยประมาณครึ่งหนึ่งอยู่ในมณฑลหูเป่ย